2.cieľ II: umožniť v rámci presadzovania práva analýzu veľkých a komplexných dátových súborov s cieľom zistiť cezhraničné prepojenia v úplnom súlade so základnými právami;

V rámci reakcie na naliehavé operačné potreby a volanie spoluzákonodarcov po výraznejšej podpore od Europolu Komisia vo svojom pracovnom programe na rok 2020 oznámila legislatívnu iniciatívu, ktorou sa „posilní mandát Europolu na zlepšenie operačnej policajnej spolupráce“. Je to kľúčové opatrenie Stratégie EÚ pre bezpečnostnú úniu z júla 2020. V súlade s výzvou v politických usmerneniach, v ktorých sa uvádza, že „pre ochranu našich občanov musíme urobiť úplne všetko“, sa od iniciatívy očakáva, že posilní Europol s cieľom pomôcť členským štátom zachovať bezpečnosť občanov.

Európa čelí meniacej sa bezpečnostnej situácii, v ktorej sa bezpečnostné hrozby vyvíjajú a sú čoraz zložitejšie. Páchatelia trestnej činnosti využívajú výhody vyplývajúce z digitálnej transformácie a nových technológií vrátane prepojenosti a stierania hraníc medzi fyzickým a digitálnym svetom. Kríza spôsobená pandémiou COVID-19 túto situáciu ešte zhoršuje, pretože páchatelia trestnej činnosti sa rýchlo chopili príležitostí na využitie krízy, pričom prispôsobili svoje režimy fungovania alebo rozpracovali nové spôsoby trestnej činnosti. Tieto hrozby presahujú hranice a týkajú sa rôznych trestných činov, ktoré uľahčujú. Vzhľadom na to, že opatrenia len na vnútroštátnej úrovni nie sú dostatočné na riešenie týchto nadnárodných bezpečnostných výziev, orgány presadzovania práva členských štátov vo zvýšenej miere využívajú podporu a odborné znalosti, ktoré ponúka Europol, agentúra EÚ pre spoluprácu v oblasti presadzovania práva, na boj proti závažnej trestnej činnosti a terorizmu. V prostredí s novými hrozbami sa mení podpora, ktorú členské štáty potrebujú a očakávajú od Europolu v záujme zachovania bezpečnosti svojich občanov, a to takým spôsobom, ktorý nebolo možné predvídať, keď spoluzákonodarcovia rokovali o súčasnom mandáte Europolu, ktorý sa začal uplatňovať v roku 2016 [nariadenie (EÚ) 2016/794 o Europole].

B. Riešenia

Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?

Zvažovali sa viaceré legislatívne a nelegislatívne možnosti politiky. Po predbežnom výbere, v rámci ktorého sa museli niektoré možnosti vylúčiť, sa podrobne posúdili tieto možnosti politiky: I.Možnosti politiky týkajúce sa cieľa I: účinná spolupráca medzi súkromnými subjektmi a oblasťou presadzovania práva ·možnosť politiky 1: umožniť Europolu, aby spracúval údaje získané priamo od súkromných subjektov, ·možnosť politiky 2: umožniť Europolu výmenu osobných údajov so súkromnými subjektmi s cieľom určiť jurisdikciu, ·možnosť politiky 3: umožniť Europolu priamo vyhľadávať v databázach spravovaných súkromnými subjektmi; II.Možnosti politiky týkajúce sa cieľa II: analyzovať veľké a komplexné dátové súbory s cieľom zistiť cezhraničné prepojenia ·možnosť politiky 4: umožniť Europolu analyzovať veľké a komplexné dátové súbory, ·možnosť politiky 5: zaviesť novú kategóriu dotknutých osôb (osôb nesúvisiacich s trestnou činnosťou), ktorých údaje môže Europol spracúvať; III.Možnosti politiky týkajúce sa cieľa III: používať nové technológie na presadzovanie práva ·možnosť politiky 6: regulovať podporu, ktorú Europol poskytuje programu EÚ pre výskum v oblasti bezpečnosti, inovačnému laboratóriu v Europole, ako aj podporu Europolu pre centrum inovácií EÚ, ·možnosť politiky 7: umožniť Europolu spracúvať osobné údaje na účely inovácie v oblastiach dôležitých pre podporu presadzovania práva zo strany Europolu. Po podrobnom posúdení vplyvu všetkých možností politiky balík uprednostňovaných možností politiky zahŕňa možnosť politiky 2, možnosť politiky 4 a možnosť politiky 7.

Kto podporuje ktorú možnosť?

Zainteresované strany vo všeobecnosti podporujú posilnenie zákonného mandátu Europolu s cieľom podporiť členské štáty pri predchádzaní závažnej trestnej činnosti a terorizmu a boji proti nim. Členské štáty výslovne podporili uprednostňované možnosti politiky v rámci rôznych fór Rady, ako aj vo vyhlásení ministrov vnútra EÚ z októbra 2020 (Desať bodov o budúcnosti Europolu). Členské štáty si súčasne uvedomujú dôležitosť ich národnej zvrchovanosti v oblasti presadzovania práva z operačného a procesného hľadiska. Európsky parlament podporil významnú úlohu Europolu, pričom v uznesení Európskeho parlamentu z júla 2020 pripomína, že „posilnený mandát by mal ísť ruka v ruke s primeranou parlamentnou kontrolou“. Očakáva sa, že Európsky parlament bude požadovať podrobné odôvodnenie potreby akejkoľvek novej možnosti spracúvať údaje v Europole, ako aj silné záruky v oblasti ochrany údajov. Diskusie so všetkými zainteresovanými stranami skutočne ukázali, aké dôležité je poskytnúť primerané záruky s cieľom zabezpečiť základné práva, a to najmä právo na ochranu osobných údajov.

C. Vplyvy uprednostňovanej možnosti

Aké sú výhody uprednostňovaných možností (prípadne hlavných možností, ak sa žiadna konkrétna možnosť neuprednostňuje)?

Balík uprednostňovaných možností politiky (možnosť politiky 2, možnosť politiky 4 a možnosť politiky 7) by účinne reagoval na zistené problémy a poskytol by Europolu silné nástroje a kapacity na zvýšenie podpory poskytovanej členským štátom v rámci boja proti novým hrozbám v úplnom súlade so základnými právami. Zo sociálneho a hospodárskeho hľadiska sú konečnými príjemcami všetkých uprednostňovaných možností politiky občania, pre ktorých budú nižšia miera kriminality, nižšie hospodárske škody a nižšie náklady súvisiace s bezpečnosťou priamym a nepriamym prínosom. Z hľadiska efektívnosti sú hlavnými príjemcami výhod vnútroštátne orgány presadzovania práva. Uprednostňované možnosti by mali vytvoriť významné úspory z rozsahu na úrovni EÚ vďaka presunu úloh, ktoré možno vykonávať efektívnejšie na úrovni EÚ, z vnútroštátnej úrovne na Europol. Uprednostňované možnosti politiky poskytujú efektívne riešenia pre výzvy, ktoré by sa inak museli riešiť za cenu vyšších nákladov prostredníctvom 27 jednotlivých vnútroštátnych riešení, alebo pre výzvy, ktoré by sa vzhľadom na ich nadnárodný charakter nemohli riešiť na vnútroštátnej úrovni vôbec.

Aké sú náklady na uprednostňované možnosti (prípadne na hlavné možnosti, ak sa žiadna konkrétna možnosť neuprednostňuje)?

Uprednostňované možnosti politiky si vyžadujú najmä dodatočné náklady na úrovni EÚ, pretože dôjde k presunu úloh a služieb, ktoré možno vykonávať efektívnejšie na úrovni EÚ, z vnútroštátnej úrovne na Europol. V tejto fáze je ťažké presne kvantifikovať niektoré z jednotlivých možností politiky, a to najmä z dôvodu komplexnosti vývoja navrhovaných infraštruktúr a systémov informačných technológií. Odhaduje sa, že by bol potrebný dodatočný rozpočet vo výške približne 120 až 150 miliónov EUR a približne 150 ďalších pracovných miest na celkové obdobie VFR, aby sa zabezpečili potrebné zdroje pre Europol na vykonávanie jeho revidovaného mandátu. Pokiaľ ide o to, že si tieto možnosti politiky vyžadujú dodatočné náklady na vnútroštátnej úrovni, tieto náklady by mal vyvážiť prínos ďalších služieb, ktoré bude Europol poskytovať. Pre podniky sa neočakávajú žiadne významné dodatočné náklady. Uprednostňované možnosti nezahŕňajú regulačné povinnosti pre občanov/spotrebiteľov, a preto nevytvárajú dodatočné náklady pre tieto zainteresované strany.

Aký to bude mať vplyv na podniky, MSP a mikropodniky?

Neočakáva sa, že by uprednostňované možnosti politiky mali nejaký významný vplyv na podniky. Na podniky bude mať priamy vplyv len možnosť politiky 2 (umožniť Europolu výmenu osobných údajov so súkromnými subjektmi). V tejto súvislosti vynaložia podniky dodatočné zdroje na výmeny s Europolom, ktoré sa však vykompenzujú významnými úsporami, pretože podniky vynaložia nižšie zdroje na vlastné zisťovanie príslušných vnútroštátnych jurisdikcií a budú v menšej miere vystavené rizikám týkajúcim sa zodpovednosti pri spoločnom využívaní údajov s Europolom. Podniky budú takisto v menšej miere čeliť poškodeniu dobrej povesti z dôvodu zneužitia ich cezhraničných služieb páchateľmi trestnej činnosti.

Očakáva sa významný vplyv na štátne rozpočty a verejnú správu?

Neočakáva sa, že by uprednostňované možnosti politiky mali významný vplyv na štátne rozpočty a verejnú správu. Zatiaľ čo členské štáty vyčlenia určité dodatočné zdroje na spoluprácu s Europolom, tieto náklady by mali byť do veľkej miery vyvážené úsporami súvisiacimi zo zlepšením služieb, ktoré Europol poskytuje členským štátom.

Očakávajú sa iné významné vplyvy?

Všetky uprednostňované možnosti politiky poskytujú Europolu nové právne dôvody na spracúvanie osobných údajov. Tieto možnosti politiky tak majú vplyv na základné práva, a to najmä na právo na ochranu osobných údajov (článok 8 charty) a právo na rešpektovanie súkromného života (článok 7 charty). Aby sa zabezpečil úplný súlad so základnými právami, pri analýze v rámci posúdenia vplyvu sa dôsledne zvažujú základné práva na základe podrobného posúdenia možností politiky z hľadiska obmedzení výkonu základných práv, ktoré s nimi súvisia, v ktorom sa: ·opisujú možnosti politiky vylúčené v prvotnej fáze z dôvodu ich závažného nepriaznivého vplyvu na základné práva, ·stanovuje podrobné posúdenie nevyhnutnosti a primeranosti, ·uvádzajú odmietnuté možnosti politiky, ak je k dispozícii menej rušivá, ale rovnako účinná možnosť, a ·uvádza úplný zoznam podrobných záruk pre tie možnosti politiky, v rámci ktorých je potrebné obmedzenie výkonu základných práv, a to aj v dôsledku toho, že nie je k dispozícii menej rušivá, ale rovnako účinná možnosť. Uprednostňované možnosti politiky sa preto prísne obmedzujú na to, čo je nevyhnutné a primerané, a zahŕňajú potrebné záruky.

D. Nadväzné opatrenia

Kedy sa táto politika preskúma?